ТЕМИ ЗА РОЛЕВИ ИГРИ

КОНСТРУКТИВНА-ДЕСТРУКТИВНА КОМУНИКАЦИЯ

Историите по-долу представят два начина на комуникация между човека, полагащ грижи, и лекаря. И в двата случая полагащата грижи отива при невролог, за да обсъди проблемите с паметта на съпруга си. Първата история е пример за конструктивна комуникация, докато втората – за деструктивна (разрушителна) комуникация. В края на всяка история се споменават аспектите от комуникацията на полагащата грижи, които са допринесли съответно за конструктивната или деструктивната комуникация между нея и лекаря.

**Ситуация: Елена се грижи за съпруга си Албърт. Албърт е на 80 години. Проблемите с паметта му започнали преди 2 години и постепенно се влошават. В началото е забравял къде си оставя личните вещи (очила, ключове), както и имената на известни актьори. Това е първият път, при който те посещават невролог. Албърт също така е проследяван от кардиолог поради аритмия и наскоро е бил хоспитализиран за фрактура на тазoбедрената става, получена при падане.**

**ИСТОРИЯ 1 КОНСТРУКТИВНА КОМУНИКАЦИЯ**

Лекар: Добро утро. Моля, седнете.

Елена: Добро утре, докторе. (сяда срещу него и го гледа)

Л: Така, кажете ми какво ви води насам.

Е: Ами, докторе.... съпругът ми е на 80 години и вече от две години забелязваме промени в паметта му.

Л: Можете ли да ми разкажете за тези промени?

Е: Да, разбира се. Например, започна да забравя къде са му ключовете.Често си търси очилата и понякога не може да си спомни имената на актьорите, които гледа във филмите по телевизията.

Л: Това все още ли продължава? Нещо променило ли се е?

Е: Ами... от ден на ден става по-зле. Преди няколко дена търсихме ключовете от къщата цели два часа. Най-накрая ги намерихме. Бяха в една пазарска чанта в хладилника. Също така забелязах, че когато му поръчам да ми донесе нещо от пазра, обикновено забравя, освен ако не си запише.

Л: Значи има проблеми с краткосрочната памет.

Е: Извинете ме, докторе. Не разбирам какво имате предвид. Може ли да ми обясните?

Л: Да, разбира се. Като казвам, че има проблеми с краткосрочната памет, имам предвид, че забравя скорошни случки.

Е: Ааа, това ли имате предвид. Да, забравя скорошните случки, но може да разказва истории от миналото в голям детайл.

Л: Разбирам... Съпругът ви има ли други здравословни проблеми?

Е: Да. Проследява го кардиолог заради аритмията му. Преди 6 месеца падна в банята, получи фрактура на тазобедрената става и трябваше да бъде хоспитализиран за 4 дена. Това са му лекарствата и изследванията, които прави наскоро.

Л: Прекрасно. Кой ви препоръча да посетите невролог?

Е: Забелязахме, че първите два дена, които прекара в болницата, беше дезориентиран. Обсъдихме го с лекаря и той ни каза, че може да се наложи да дойдем при вас. Преди месец имахме час при кардиолог и той ни каза, че по време на разговора, който е провел със съпруга ми, е забелязал, че Албърт забравя някои неща и трябва да прегледаме паметта му. Така решихме да дойдем при вас.

Л: Има ли нещо друго, което сте забелязали и което бихте искали да ми кажете?

Е: Честно да си кажа, преди седмица се прибирахме вкъщи от разходка и веднага щом пристигнахме, той ме попита: „къде сме?“ и „къде отиваме?“ В началото бях шокирана и се опитах да му обясня... Слава богу, той се оправи бързо, но трябва да си призная, че много се разтревожих. Страх ме е, защото свекърва ми беше започнала много да забравя и малко преди да си отиде не можеше да разпознае собствените си деца. Страх ме е, че това ще се случи и на съпруга ми...

Л: Не се безпокойте, ще го прегледам и ще видим как ще продължим нататък.

Е: Докторе, бих искала да ви попитам, как да ви открия ако имам нужда от нещо? Може ли да ви се обаждам на личния телефонен номер?

Л: Разбира се. Ще ви дам визитката си в края на часа ни. Сега бих искал даразговарям със съпруга ви.

Е: Много благодаря!

ХАРАКТЕРИСТИКИ НА КОМУНИКАЦИЯТА: хартия и молив, постоянно води бележки за симптомите / историята, информирана е за медикаментите, съобразява се с времето / записания час, учтива, прави визуален контакт, изразява се структурирано, казва, когато нешо е трудно, моли за пояснения, търси начини да се свърже с лекаря, казва за други лекари, при които са ходили, имаше подготвени въпроси.

**ИСТОРИЯ 2 ДЕСТРУКТИВНА КОМУНИКАЦИЯ**

Лекар: Добро утро. Моля, седнете.

Елена: Здравейте докторе... ами, съпругът ми по принцип е добре, но един съсед ми каза, че един ден Албърт му разказвал странни неща. Аз не мисля, че му има нещо, но децата настояват.

Л: Момент... нека започнем отначало... (тя го прекъсва)

Е: ... да, именно това ви казвам.

Л: Един момент, госпожо. Опитайте се да ми обясните какви са симптомите на съпруга ви.

(Телефонът на Елена звъни)

Е: А, един момент, докторе (вдига телефона без да изчака отговора на лекаря)

(след известно време ...)

Е: Та какво казвахте, докторе? А да! Ами, понякога съпругът ми забравя, но нищо, което да е особено важно. Например понякога купува грешните неща. Веднъж му казах да ми донесе хляб и картофи, а той донесе хляб и лук. Но нищо наистина важно, такова нещо може да се случи на всеки.

Л: Добре... Какво са забелязали децата ви, че да настояват да посетите невролог?

Е: Децата ми са много притеснени, то те винаги се притесняват. Те преувеличават.. нали знаете как са децата в днешно време! Те обожават баща си и виждат нещата като по-лоши, отколкото са.

Л: Съпругът ви има ли други здравословни проблеми?

Е: Да, нещо на сърцето, мисля, че аритми. Аа... не знам как го наричате вие, докторите?

Л: Аритмия, да разбрах. Знаете ли какви лекарства взима съпругът ви?

Е: Не знаех, че ще ви трябва. Не ги знам наизуст. Така де, взима нещо за сърцето и едно лекарство, което му бяха предписали в болницата, в която беше за крака си.

Л: Какво точно се е случило с крака му?

Е: Падна в банята преди известно време и получи фрактура на тазобедрената става. Отидохме в болницата за 4 дена.

Л: Правили ли са му изследвания наскоро?

Е: Правиха му някакви изследвания в болницата, вкъщи са. Казах си, че днес трябва да ги донеса, но ги забравих.

Л: Разбирам... Ами, ще трябва да изчакате за малко в рецепцията ... (тя го прекъсва)

Е: Но, кажете ми, докторе, има ли му нещо сериозно на съпруга ми? Нали не е нищо сериозно?

Л: Ще трябва да го прегледам преди да ви отговоря. Също може да се наложи да му се направят някои изследвания.

Е: Не, просто казвам, защото майка му също забравяше. Но, така де, тя беше стара. Това няма общо със случая, нали така?

Л: Госпожо, трябва първо да прегледам съпруга ви.

Е: (раздразнена, че лекарят не и е дал отговора, който е търсела...)

Добре де, ще го повикам.

ХАРАКТЕРИСТИКИ НА КОМУНИКАЦИЯТА: прекъсва лекаря, закъснява / често отменя часовете при лекаря, не дава ясни отговори на лекаря, не е наясно с лекарствата на пациента, не възприема препоръките на лекаря